Axie Infinity เกมเวียดนาม ที่สร้างรายได้หมื่นล้าน ใน 2 เดือน
Axie Infinity มีโมเดลอย่างไร  และได้รับความนิยมขนาดไหน ? ลงทุนแมนจะเล่าให้ฟัง
6 ก.ย. 2564

Axie Infinity เกมเวียดนาม ที่สร้างรายได้หมื่นล้าน ใน 2 เดือน /โดย ลงทุนแมน
เมื่อพูดถึงเกม คนเรามักจะนึกถึงความสนุกสนานและความเพลิดเพลินอยู่เสมอ 
ยกตัวอย่างเช่น The Sims เกมใช้ชีวิตบนโลกจำลองสุดหรรษา ที่เราจะสามารถออกแบบชีวิตอย่างไรก็ได้ หรือ Among Us เกมหนีตายจากฆาตกรที่แฝงตัวในกลุ่มเพื่อนของเรา
แต่ปัจจุบัน ก็ได้มีเกมประเภทใหม่ถูกพัฒนาขึ้นมาโดยไม่ได้มีจุดมุ่งหมายมอบความสนุกสนานเท่านั้น แต่สร้างขึ้นมาให้ผู้เล่นสามารถสร้างรายได้ ได้เช่นกัน
หนึ่งในเกมประเภทนี้ ที่กำลังเป็นกระแสชื่อว่า “Axie Infinity” ที่ให้ผู้เล่นนำมอนสเตอร์มาสู้กัน 
เช่นเดียวกับโปเกมอน เพื่อชิงทรัพยากรต่าง ๆ ภายในเกมและเหรียญคริปโทเคอร์เรนซี
โดยทั้งทรัพยากรและคริปโทเคอร์เรนซีที่เราได้ เราก็สามารถนำไปขายต่อเป็นสกุลเงินจริงได้
จุดนี้เอง ก็ได้ทำให้ Axie Infinity กลายมาเป็นกระแสทั่วโลกรวมถึงในประเทศไทย
แล้ว Axie Infinity มีโมเดลอย่างไร 
และได้รับความนิยมขนาดไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Axie Infinity ถูกสร้างขึ้นในปี ค.ศ. 2018 โดยบริษัทสตูดิโอเกมสัญชาติเวียดนาม
ชื่อว่า “Sky Mavis” ซึ่งได้รับการสนับสนุนเงินทุนจาก 2 นักธุรกิจชาวอเมริกัน
นั่นก็คือ Mark Cuban มหาเศรษฐีเจ้าของทีมบาสเกตบอล NBA และ Alexis Ohanian ผู้ก่อตั้ง Reddit
Axie Infinity เป็นเกมที่ถูกสร้างและพัฒนาอยู่บนเครือข่ายบล็อกเชน ซึ่งได้รับแรงบันดาลใจการพัฒนารูปแบบการเล่นมาจากโปเกมอนของ Nintendo
ซึ่งรูปแบบที่ว่านั้นก็คือผู้เล่นจะต้องเลี้ยงดู ฝึกฝน จับคู่ผสมพันธุ์มอนสเตอร์ชื่อ “Axie” ไปเรื่อย ๆ แล้วนำไปสู้กับผู้เล่นคนอื่น เพื่อที่จะได้ชิงโทเคนชื่อว่า Smooth Love Potion หรือ SLP
โดย SLP มีความสำคัญสำหรับการเล่นเกมนี้เป็นอย่างมาก เพราะผู้เล่นสามารถนำไปใช้ในการผสมพันธุ์ Axie ใหม่ เพื่ออัปเกรดให้มันมีพลังการต่อสู้มากขึ้น
และเมื่อเราได้ตัวมอนสเตอร์ใหม่ที่มีพลังมากขึ้น 
โอกาสที่เราจะเอาชนะการต่อสู้ได้จึงมากขึ้น
นำไปสู่โอกาสที่จะได้รับ SLP มากขึ้น ตามไปด้วย
ทั้งหมดนี้ จึงเกิดเป็น Ecosystem ของ Axie Infinity ในปัจจุบัน
นอกจาก SLP แล้ว Axie Infinity ยังมีอีกเหรียญคริปโทเคอร์เรนซีหนึ่งที่จะแจกเป็นรางวัล 
เรียกว่า Axie Infinity Shards หรือ AXS ที่มีคุณสมบัติคล้ายกับ SLP แต่มีความพิเศษกว่า
โดยพิเศษตรงที่เหรียญจะมีอยู่อย่างจำกัดและมีหลักการเดียวกันกับ Governance Token บนแพลตฟอร์ม DeFi ทำให้ผู้เล่นที่ถือเหรียญ สามารถโหวตเปลี่ยนแปลงนโยบายต่าง ๆ ในแพลตฟอร์มได้อีกด้วย
นั่นจึงส่งผลให้เหรียญ SLP และ AXS กลายเป็นที่ต้องการของผู้เล่น จนเกิดการซื้อขายด้วยเงินจริงขึ้นมานั่นเอง
หลายคนคงคิดว่าเป็นเรื่องปกติอยู่แล้ว ที่วงการเกมจะมีการซื้อขายไอเทม ด้วยเงินจริง แต่ที่ Axie Infinity ทำแตกต่างจากเกมอื่น ๆ นั่นก็เพราะว่าพวกเขาได้สร้าง Marketplace สำหรับซื้อขายสิ่งต่าง ๆ ภายในเกมขึ้นมาเป็นของตัวเองเลย
ในขณะที่เกมอื่น ผู้เล่นต้องทำการเจรจาซื้อขายตัวต่อตัวกันเอง
ความสะดวกสบาย รวมถึงความปลอดภัยจึงค่อนข้างแตกต่างกัน
จากเหตุผลเหล่านี้ นำไปสู่การดึงดูดผู้คนทั่วไปที่ไม่ใช่เฉพาะกลุ่มเกมเมอร์ ให้เข้ามาร่วมเล่นเกมด้วยเพื่อสร้างรายได้ให้กับตัวเอง ซึ่งโมเดลธุรกิจแบบนี้ถูกเรียกว่า “Play to Earn” หรือยิ่งเล่น ยิ่งมีโอกาสในการหารายได้
อย่างไรก็ตาม การจะเข้าเล่นเกม Axie Infinity ใช่ว่าเราสามารถเข้าไปเล่นได้ทันที 
ผู้เล่นจำเป็นต้องมีเงินทุนก้อนหนึ่ง เพื่อใช้ซื้อเหล่ามอนสเตอร์สำหรับเล่นไว้ถึง 3 ตัวก่อน
ซึ่งมอนสเตอร์ที่พอเล่นได้ มีราคาเฉลี่ยตัวละ 6,500 บาท
หากซื้อขั้นต่ำ 3 ตัว รวมค่าใช้จ่ายแล้วจะอยู่ที่ 19,500 บาทเลยทีเดียว
แน่นอนว่ามูลค่าดังกล่าวนับเป็นเงินก้อนใหญ่สำหรับใครหลายคน 
มันจึงกลายเป็นอุปสรรคสำคัญสำหรับผู้คนที่ต้องการเข้ามาเล่นเกมอย่างมาก
ผู้คนจำนวนหนึ่งที่มีเงินทุนหนาแต่ไม่ค่อยมีเวลา เลยก่อตั้ง Scholar หรือให้ทุนแก่ผู้คนที่ไม่มีเงินทุนเพียงพอ สามารถเข้ามาเล่นได้ โดยจะมีมอนสเตอร์เตรียมไว้ให้พร้อมเริ่มเกมครบ 3 ตัว 
ส่วนผลตอบแทนจากการเล่นจะแบ่งตามที่ตกลงกันเอง
ปัจจุบันประเทศที่ผู้คนกำลังนิยมเล่นเกม Axie Infinity มากที่สุดคือ ประเทศฟิลิปปินส์
รองลงมาคือ ประเทศเวเนซุเอลา เมื่อรวมจำนวนผู้เล่นจากสองประเทศนี้จะคิดเป็น 45% ถึง 50% ของผู้เล่นทั้งหมด
หากสังเกตจากข้อมูลจะพบว่า ผู้เล่นส่วนใหญ่นั้นมาจากกลุ่มประเทศกำลังพัฒนา
เหตุผลเพราะว่า พวกเขาต้องพยายามหารายได้ เพื่อชดเชยจากการลดลงของค่าจ้างหรือตกงาน ในช่วงสถานการณ์การแพร่ระบาดของโรคโควิด 19
ซึ่งต่างจากกลุ่มประเทศที่พัฒนาแล้ว ที่มีรัฐสวัสดิการคอยช่วยเหลือผู้คนเพียงพออยู่แล้ว
ผู้คนในประเทศเหล่านั้น จึงไม่ต้องขวนขวายหางานเสริมเพิ่มหรืองานใหม่เช่นเดียวกัน
Vincent Gallarte ชาวฟิลิปปินส์ วัย 25 ปี คือตัวอย่างที่อธิบายถึงปรากฏการณ์ฮิตได้อย่างชัดเจน
ก่อนหน้านี้เขาเคยเป็นพนักงานไอทีของบริษัทแห่งหนึ่ง แต่ถูกไล่ออกจากสถานการณ์โควิด 19
ต่อมา Gallarte ได้รับการบอกต่อเรื่อง Axie Infinity ว่าเป็นเกมที่สามารถสร้างเงินได้ จากญาติและเพื่อนฝูง เขารู้สึกสนใจทันที แต่ด้วยความที่เป็นคนว่างงาน จึงติดปัญหาตรงที่ไม่มีเงินทุนเพียงพอนัก
โชคดีที่มี Scholar ทุนสำหรับให้ผู้เล่นจากเหล่าสปอนเซอร์ 
ทำให้เขาสามารถเข้าร่วมเล่นเกมได้ในที่สุด
ภายในเวลาเพียงแค่ 2 สัปดาห์ เขาสามารถสร้างรายได้ถึง 24,000 บาทหรือ 3 เท่าจากเงินเดือนเดิมที่เคยได้รับ ส่วนสปอนเซอร์ก็คืนทุนได้อย่างรวดเร็วภายในไม่กี่เดือน
เรื่องราวเหล่านี้เกิดซ้ำแล้วซ้ำเล่า จนสามารถผลักดันให้ผู้เล่นเติบโตอย่างรวดเร็ว
จากเดือนพฤศจิกายน ปีที่แล้ว Axie Infinity มีผู้เล่นเพียง 7,500 คนเท่านั้น
แต่ปัจจุบันกลับมีผู้เล่นแตะยอด 1 ล้านคนเป็นที่เรียบร้อยแล้ว
และจากผู้เล่นที่มากขึ้นก็ส่งผลให้เหรียญ AXS มีมูลค่าตลาดทั้งหมดที่ 142,111 ล้านบาท
ส่วนโทเคน SLP มีมูลค่าตลาดทั้งหมดที่ 9,100 ล้านบาท
นอกจากราคาพวกเหรียญแล้ว ราคาตัวละครและที่ดินภายในเกมก็เพิ่มสูงขึ้นเช่นเดียวกัน
ราคาสูงสุดของเจ้ามอนสเตอร์อยู่ที่ 4.3 ล้านบาท
ขณะที่ราคาที่ดินเคยแตะสูงสุดที่ 49 ล้านบาทเลยทีเดียว
แน่นอนว่าความนิยมอย่างนี้ส่งผลให้ 2 เดือนล่าสุด เจ้าของเกมอย่าง Sky Mavis สร้างรายได้จากการขายไอเทมภายในเกม รวมถึงค่าธรรมเนียมต่าง ๆ ถึง 1.7 หมื่นล้านบาท
อย่างไรก็ตาม มีคนวิเคราะห์ว่า ธุรกิจแบบ Axie Infinity นั้นจะไม่มั่นคงในระยะยาว
เนื่องจากผู้เล่นต้องจ่ายเงินหลายหมื่นบาทล่วงหน้าเพื่อเล่น โดยที่ยังไม่รู้ว่าเกมนี้เกี่ยวกับอะไร  
หากวันข้างหน้าเกมได้รับความนิยมลดลง โอกาสที่ผู้คนจะยอมจ่ายก็คงยากขึ้นตามเช่นกัน
อีกเรื่องที่น่าคิดต่อว่า หากวันหนึ่งเกมได้รับความนิยมเล่นน้อยลงกว่าเดิม
สุดท้ายแล้วผู้คนจะยังให้มูลค่าแก่เหล่ามอนสเตอร์และเหรียญในเกมอีกต่อไปหรือไม่
ดังนั้นสิ่งที่ Sky Mavis ควรทำต่อ คงไม่ใช่แค่การจูงใจผู้คนด้วยเงินเท่านั้น
แต่ต้องพัฒนาเกมให้มีความสนุกสนานและสมดุลควบคู่ไปด้วย
เพื่อเป็นการการันตีให้แน่ใจว่ามูลค่าสมมติที่ถูกสร้างขึ้นมา
และทุกคนกำลังเชื่อมั่น ณ วันนี้ จะอยู่ต่อไปได้ ในระยะยาว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
 
-
 
-
-
 
-